Graad 11-leerling kraam by skoolArgieffoto ŉ Graad 11-leerling van KwaZulu-Natal het vroeër die week in haar skool se siekeboeg gekraam. Die leerling het glo haar swangerskap verberg, het The Witness Vrydag berig. Die 17-jarige is ŉ leerling by Hoërskool Marburg in Port Shepstone. Sy het deur die dag pyn ervaar en ŉ skoolmaat het die skoolhoof in kennis gestel. Sihle Mlotshwa, provinsiale woordvoerder van die departement van onderwys, het gesê nooddienste is ontbied maar het nooit opgedaag nie. ŉ Dokter is ingeroep en die meisie het in die skool se siekeboeg gekraam. Volgens Mlotshwa was die meisie se onderwysers onbewus dat sy swanger was en sy het ook glo geen tekens van swangerskap gewys nie.